1728.
Na osnovu člana 48 stav 3 Zakona o sportu ("Službeni list CG", broj 44/18), Ministarstvo sporta donijelo je
PRAVILNIK
O BLIŽIM USLOVIMA ZA OSNIVANJE SPORTSKE ORGANIZACIJE I OBAVLJANJE SPORTSKE DJELATNOSTI
("Službeni list Crne Gore", br. 085/18 od 27.12.2018)
Član 1
Ovim pravilnikom propisuju se bliži uslovi za osnivanje sportske organizacije i obavljanje sportske djelatnosti.
Član 2
Sportska organizacija se može osnovati i obavljati sportsku djelatnost ako ima prostoriju, odnosno kancelariju u kojoj obavlja sportsku djelatnost i u kojoj se nalazi njeno sjedište.
Prostorija, odnosno kancelarija iz stava 1 ovog člana, po pravilu, se nalazi u poslovnom objektu, a ako se nalazi u stambenom objektu treba da bude privedena namjeni.
Prostorija, odnosno kancelarija treba da bude priključena na sanitarni čvor.
Prostorija, odnosno kancelarija nacionalnog sportskog saveza treba da ima površinu od najmanje 16 m2.
Crnogorski olimpijski komitet (u daljem tekstu: COK), odnosno Paraolimpijski komitet Crne Gore treba da imaju prostoriju, odnosno kancelariju površine od najmanje 20 m2.
Prostorija, odnosno kancelarija treba da ima kancelarijsku opremu (sto, stolicu, orman za čuvanje dokumentacije, telefon - fiksni ili mobilni, kompjuter i štampač).
Prostorija, odnosno kancelarija može da bude u vlasništvu ili da je sportska organizacija koristi na osnovu prava korišćenja (ugovora o zakupu, ugovora o posluzi ili na osnovu drugog pravnog osnova).
Član 3
Sportska organizacija treba da obavlja sportsku aktivnost u sportskom objektu ili prostoru namjenjenom za sportsku aktivnost (u daljem tekstu: sportski objekat).
Sportski objekat, pored prostora namijenjenog sportskim aktivnostima, treba da ima i prateći prostor (sanitarni, garderobni, prostor za gledaoce, ostavu i sl.), ugrađenu opremu (građevinsku i sportsku) i treba da je prilagođen licima sa invaliditetom.
Sportski objekat treba da ima pribor za pružanje prve pomoći.
Sportski objekat, zavisno od vrste sporta u kojoj sportska organizacija obavlja sportsku djelatnost, može da bude zatvoreni sportski objekat ili otvoreni sportski objekat - teren.
Sportski objekat treba da ima prostor za pripreme (trening) i vježbanje sportista u toku cijele godine (sa osnovnim prostorijama, odnosno površinama za izvođenje jedne ili više sportskih aktivnosti, pratećim prostorom, instalacijama i odgovarajućom tehničkom opremom), u skladu sa sportskim pravilima nadležnog nacionalnog sportskog saveza, zavisno od vrste sporta.
Sportski objekat u kojem se organizuju sportska takmičenja, treba da ispunjava uslove u skladu sa sportskim pravilima nadležnog nacionalnog sportskog saveza, zavisno od vrste sporta.
Sportski objekat može da bude u vlasništvu ili da ga sportska organizacija koristi na osnovu prava korišćenja (ugovora o zakupu, ugovora o posluzi ili na osnovu drugog pravnog osnova).
Član 4
Sportsku djelatnost može da obavlja sportska organizacija koja ima sekretara i lice koje obavlja stručne poslove u sportu.
Sekretar obavlja administrativno-tehničke poslove za sportsku organizaciju.
Lica koja obavljaju stručne poslove u sportu su trener i sportski stručnjak osposobljen za rad u sportu.
Sportska organizacija, osim COK-a, treba da ima najmanje jednog trenera na svakih 50 sportista.
Sportska organizacija može da ima i sportske stručnjake osposobljene za rad u sportu.
Sportska organizacija dužna je da sa sekretarom, trenerom, odnosno sportskim stručnjakom osposobljenim za rad u sportu zaključi ugovor o radu ili neki drugi akt kojim se uređuju međusobna prava i obaveze.
Član 5
Sportska organizacija treba da ima sportsku opremu, zavisno od vrste sporta u kojem obavlja sportsku djelatnost.
Pod sportskom opremom se smatraju lopte, trenerke, dresovi, sprave, uređaji i drugi sportski rekviziti potrebni aktivnosti sportista, u skladu sa sportskim pravilima nadležnog nacionalnog sportskog saveza.
Sportska oprema treba da bude atestirana i odgovara standardima koji se odnose na tu sportsku opremu, u skladu sa pravilima nadležnog nacionalnog sportskog saveza.
Član 6
Sportska organizacija, osim COK-a, koja obavlja sportsku aktivnost u kolektivnim sportovima treba da ima najmanje jednu sportsku ekipu sastavljenu od sportista registrovanih kod nadležnog nacionalnog sportskog saveza koja učestvuje u sistemu takmičenja koji organizuje taj savez.
Sportska organizacija, osim COK-a, koja obavlja sportsku aktivnost u pojedinačnim sportovima treba da ima najmanje jednog sportistu registrovanog kod nadležnog nacionalnog sportskog saveza koji učestvuje u sistemu takmičenja koji organizuje taj savez.
Sportska organizacija iz st. 1 i 2 ovog člana zaključuje sa sportistom ugovor o radu ili neki drugi akt kojim se uređuju međusobna prava i obaveze.
Član 7
Danom stupanja na snagu ovog pravilnika prestaje da važi Pravilnik o bližim uslovima za osnivanje i obavljanje djelatnosti sportskih organizacija ("Službeni list CG", broj 44/17).
Član 8
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 006-2431/2018
U Podgorici, 25. decembra 2018. godine
Ministar,
Nikola Janović, s.r.